ওআইসির নীতিমালা অনুসারে সৌদি সরকারের সিদ্ধান্ত অনুযায়ী জনসংখ্যা অনুপাতে বাংলাদেশের হজযাত্রীর কোটা সর্বোচ্চ ১ লাখ ২৭ হাজার ১৯৮ জন। ২০০৯ সাল থেকে ২০১২ সালের মধ্যে হজযাত্রীর সংখ্যা নির্ধারিত কোটা পূর্ণ করার কাছাকাছি চলে যায়। ২০১৩ সাল থেকে মক্কা শরীফে পবিত্র মসজিদুল হারাম সম্প্রসারণসহ সংস্কার কাজ শুরু হওয়ায় সৌদি আরব সরকার সারা বিশ্ব থেকে ২০% কম হজযাত্রীকে হজের সুযোগ প্রদান করে। ২০ শতাংশ হজযাত্রী কমে যাওয়ায় বাংলাদেশ থেকে প্রথমবারের মতো কোটার বেশি পরিমাণ হজযাত্রী হজের জন্য আবেদন করে এবং প্রতিযোগিতা তৈরি হয়। এ বিশেষ পরিস্থিতি বিবেচনায় সরকার আগে আসলে আগে পাবেন ভিত্তিতে বছরব্যাপী অনলাইন পদ্ধতিতে হজের প্রাক-নিবন্ধন পদ্ধতি চালু করে। ২০১৫ সালে প্রাথমিকভাবে এবং ২০১৬ সাল থেকে অনলাইনে প্রাক-নিবন্ধন প্রক্রিয়া পূর্ণাঙ্গভাবে চালু রয়েছে।